ဇော်ဘုန်းဟိန်း

ဇော်ဘုန်းဟိန်း (၉ မေ ၁၉၈၀ မွေးဖွား) သည်  ၂၀၂၁ ခုနှစ် မြန်မာနိုင်ငံ စစ်အာဏာသိမ်းမှုကို ထောက်ခံသည့် ပုဂ္ဂိုလ် နှင့် စစ်လော်ဘီ တစ်ဦး ဖြစ်သည်။၂၀၂၂ ခုနှစ် နောက်ပိုင်းကာလများတွင် ပြင်ဦးလွင်မြို့၌ နေထိုင်ကာ ယူကျူ့ဘ် နှင့် တစ်တော့ စသော လူမှုမီဒီယာများမှတဆင့်  အတိုက်အခံ အင်အားစုများကို ဝေဖန်ခဲ့သဖြင့် စစ်တပ်ထောက်ခံသူများအကြား ထင်ရှားလာခဲ့သူလည်း ဖြစ်သည်။ နောက်ပိုင်းတွင် သူသည် စစ်တပ်ခေါင်းဆောင်များကို ပြန်လည် ဝေဖန်ခဲ့သဖြင့် ဖမ်းဆီးခံရကာ ထောင်ဒဏ် ချမှတ်ခံခဲ့ရသည်။    

 လူသိများလာခြင်း 
ဇော်ဘုန်းဟိန်းသည် ၂၀၂၂ ခုနှစ် နောက်ပိုင်းကာလများမှစကာ လူမှုကွန်ရက်များပေါ်တွင် စတင်လူသိများလာသည်။အမျိုးသားရေးဝါဒီသမား အဖြစ် လည်းကောင်း၊တပ်မတော် ထောက်ခံသူ တစ်ဦးအဖြစ် လည်းကောင်း ၎င်းကိုယ်တိုင် သတ်မှတ်ကာ အတိုက်အခံအင်အားစုများကို ပြင်းပြင်းထန်ထန်ဝေဖန် ပြောဆိုခဲ့သည်။

၎င်း၏ အပြောအဆိုများသည် စစ်တပ်ထောက်ခံသူများတွင်သာမက စစ်တပ်ကို ဝေဖန်လိုကြသူများကြားထဲတွင်ပါ ထင်ရှားခဲ့သည်။

သူသည် အမျိုးသားရေးဆရာတော် ဟု လူသိများသည့် ပေါက်ကိုယ်တော်၊သတင်းသမား ကျော်စိုးဦး၊တက်ကြွလှုပ်ရှားသူ သဇင်ဦး တို့နှင့်လည်း နီးကပ်သည့် ဆက်ဆံရေးရှိသည်။  

ဇော်ဘုန်းဟိန်းသည်  ရှမ်းပြည်နယ်၊ လားရှိုးအခြေစိုက် အရှေ့မြောက်တိုင်းစစ်ဌာနချုပ်  နှင့် ရခိုင်ပြည်နယ်၊ အမ်းအခြေစိုက် အနောက်ပိုင်းတိုင်းစစ်ဌာနချုပ် တို့ ကျရှုံးသွားခဲ့သည့်နောက်ပိုင်း တွင် တပ်မတော် ကိုပါ ဆက်တိုက် ဝေဖန်လာခဲ့သည်။ဤဝေဖန်မှုများကြားတွင် စစ်လော်ဘီဟု သတ်မှတ်ခံထားရသော ဟန်ငြိမ်းဦး အစရှိသည့် တယ်လီဂရမ်ချန်နယ်များက ဇော်ဘုန်းဟိန်း အား ဖမ်းဆီးရန် လှုံဆော်မှုများ ပြုလုပ်လာကြသည်။

 ဖမ်းဆီးခံရခြင်း 
၂၀၂၅ ခုနှစ် ဇွန် ၂ ရက် တွင်  ဇော်ဘုန်းဟိန်း ကို ပြင်ဦးလွင်မြို့၌ စစ်ဘက်ထောက်လှမ်းရေးအဖွဲ့ဝင်များက ဖမ်းဆီးခဲ့သည်။ 
 ထောင်ခံချမှတ်ခြင်း 
၂၀၂၅ ခုနှစ် ဩဂုတ် ၉ ရက် တွင်  ဇော်ဘုန်းဟိန်း သည် ရာဇသတ်ကြီး ဥပဒေပုဒ်မ ၅၀၅(က)၊ဆက်သွယ်ရေးဆိုင်ရာ ဥပဒေပုဒ်မ ၆၆(ဃ)၊အကြမ်းဖက်မှု တိုက်ဖျက်ရေးဥပဒေ ပုဒ်မ  ၃(ခ)(၁၅) နှင့် ၄၄ တို့ဖြင့် အလုပ်ကြမ်း နှင့် ထောင်ဒဏ် ၁၁ နှစ် ချမှတ်ခံရသည်။ဤထောင်ဒဏ်ချမှတ်ခံရမှုတွင် ၂၀၂၅ ခုနှစ် မေ ၈ ရက် က  ရန်ကုန်တိုင်း၊ ဒဂုံမြို့သစ်တောင်ပိုင်းမြို့နယ် ရဲစခန်း ၌ လူတန်းစားဘဝတိုးတက်မြင့်မားရေးပါတီ ၏ အထွေထွေအတွင်းရေးမှူး ဒေါ်မိုးမိုးခိုင် တိုင်ကြားထားသည့် ပုဒ်မ ၆၆ (ဃ) အမှု မပါဝင်သေးပေ။

 ကိုးကား